Document ID: 32011D0863

SKLEP SVETA
z dne 16. decembra 2011
o stališču Evropske unije na Skupnem odboru, ustanovljenem s Sporazumom o prostem gibanju oseb med Evropsko skupnostjo in njenimi državami članicami na eni strani ter Švicarsko konfederacijo na drugi strani, o nadomestitvi njegove Priloge II o koordinaciji sistemov socialne varnosti
(2011/863/EU)
SVET EVROPSKE UNIJE JE -
ob upoštevanju Pogodbe o delovanju Evropske unije, zlasti člena 48 v povezavi s členom 218(9) Pogodbe,
ob upoštevanju Sklepa Sveta in Komisije (2002/309/ES, Euratom) glede Sporazuma o znanstvenem in tehnološkem sodelovanju z dne 4. aprila 2002 o sklenitvi sedmih sporazumov s Švicarsko konfederacijo (1), zlasti člena 2 Sklepa,
ob upoštevanju predloga Evropske komisije,
ob upoštevanju naslednjega:
(1)
Sporazum o prostem gibanju oseb med Evropsko skupnostjo in njenimi državami članicami na eni strani ter Švicarsko konfederacijo na drugi strani (2) (v nadaljnjem besedilu: "Sporazum") je bil podpisan dne 21. junija 1999 in veljati je začel 1. junija 2002.
(2)
V členu 18 Sporazuma je določeno, da lahko Skupni odbor sprejema spremembe Sporazuma na podlagi sklepa, med drugim tudi spremembe njegove Priloge II o koordinaciji sistemov socialne varnosti.
(3)
Za zagotovitev skladne in pravilne uporabe zakonodaje Unije ter v izogib upravnim in morebitnim pravnim težavam, bi bilo treba Prilogo II navedenega sporazuma spremeniti, saj sedaj ne vključuje sklicevanj na nove zakonodajne akte Unije.
(4)
Zaradi jasnosti in racionalnosti bi bilo treba kodificirati Prilogo II navedenega sporazuma, skupaj z njenim protokolom.
(5)
Stališče Unije na Skupnem odboru bi torej moralo temeljiti na osnutku Sklepa iz Priloge I tega sklepa -
SPREJEL NASLEDNJI SKLEP:
Člen 1
Stališče Unije na Skupnem odboru, ustanovljenem s členom 14 Sporazuma o prostem gibanju oseb med Evropsko skupnostjo in njenimi državami članicami na eni strani ter Švicarsko konfederacijo na drugi strani, temelji na osnutku Sklepa Skupnega odbora iz Priloge I k temu sklepu.
Člen 2
Izjava iz Priloge II k temu sklepu je potrjena in bo v imenu Unije podana na Skupnem odboru ob sprejetju njegovega sklepa iz člena 1.
Člen 3
Ta sklep začne veljati na dan sprejetja.
V Bruslju, 16. decembra 2011

Labels: 0
18
9
5